
Det sies om menn at de har glemt. Det sies at hovene har grodd igjen og at hullene etter gudestokkene er fylt med mold og døde menns minner. Men fedrene deres husket. De hvisket ut i vinden når urolig vær var på vei, ord til Åsa-Tor, menneskenes beskytter. De lyttet til raslingen i høstløvet og i sildringen når tøværet tar til om våren. Og de hørte forfedrene i løvets rasling og i smeltevannet. De hørte landet selv.

Nå frykter jeg at menn har glemt å lytte. Når folk står foran meg her i hallen, og de spør om det virkelig er jeg som er kongedreperen, svarer jeg som sant er. Jeg ber dem sette seg ned og lytte, for jeg har ord til dem, ord om det som egentlig skjedde. Og de sitter en stund, og de drikker, og de nikker når jeg beretter. Men mest lytter vel gjenferdene. Og de unge … Jeg kan høre dem flire straks de er ute av døren.

Så jeg skriver. En tid vil komme etter denne, en tid med visere menn. Jeg hører hovslagene der ute, kongsemnenes budbringere. De rir omkring fra landsby til landsby og ber folk vende seg imot han som så grådig holder tronen, han som har røvet fra dem og herjet med dem. Slip sverdene, menn! Spenn buene! Still dere på kongsemnets side!

Jeg lytter. Jeg venter. Mine sønner vil komme. For jeg ble lovet en god død.


1

Over Bifrost dro han

Etter slaget mot Knut satt jomsvikingene benkefaste i to somre og to vintre. Nidord ble spredt omkring der handelsmenn dro; late og øldovne var Torstein Jarls menn blitt. Og Torstein selv, han begynte så smått å kjenne alderen. Halt og giktbrudden satt han i høysetet sitt, han var vondsinnet blitt og lot farende munker henges, om slikt folk ble funnet i skogene og markene han rådde over.

Vi kjente de nidordene. Mine menn hørte dem hviskes i Wolin og i havnene omkring i dansk farvann, og oppe i Viken med. Men vi møtte dem ikke med verken knyttneveslag eller jernegg. La tåper spre nidingsord. Det sa jeg til karene mine i hallen. Og la kristenkongene strides seg imellom. Ennå skulle vi slite benkene, ennå var ikke tiden kommet for å legge ut.

Men når den ville komme … Det kunne jeg ikke si dem. Når skulle vi igjen seile ut, vi menn av Jomsborg? Når skulle bølgene igjen hamre skipsbaugene våre? Når skulle vi atter få høre sverdsangen? Bare Allfader visste. Jeg ba karene holde seg skarpe i sinnet, harde i nevene og sterke om skuldrene. Jeg ba leiksvennene herde de unge og lot skjenkesvennene sørge for at ingen ble altfor drukne utenom blotene. Menn kalte jeg til meg om de hadde nytt å fortelle, og særlig ville jeg vite om skottekongen. Var Knut lysten på å gripe områdene hans mot grensen? Om så var, ville jeg straks legge ut med en dugelig flåte og harde menn om bord. For både min sønn og min bror tjente skottekongen nå. Til gjengjeld hadde Malcolm gitt dem land i det søndre av riket sitt.

Jeg ville også høre alt ferdamennene hadde å fortelle om Torkjell Høyes råde i Danmark. Det var han Knut hadde satt inn som regent, men nå gikk det rykter om at Torkjell begynte å bli gammel. Knut hadde ingen sønner som var gamle nok til å ta over om Torkjell nå skulle falle fra, og de danske stormennene raslet med sverdene sine og gjorde seg klare til å kjempe om danetronen. Alt dette var godt nytt for Olav i nord, for han fryktet en mektig danekonge mer enn noe annet. Olav hadde grepet Viken, Ryge og Trøndelag, og i innlandet red mennene hans rundt og så til at storbøndene holdt seg fra å blote og betalte sin skatt. Han regjerte med svært hard hånd, ble det sagt. Den bonden som holdt korn tilbake fra skattleggingen, kunne forvente både håndhugging og voldtekt av gårdens kvinner. Sønner var blitt hengt i tuntrær, hele buskapsflokker var blitt tvangsslaktet og bygninger var blitt brent ned til grunnen der folket ikke straks adlød Olavs lover. Dette tynget meg, en bør var det om skuldrene mine, og langt mer enn det vonde benet mitt og ryggen som verket om morgenen, smertet det meg å vite at folket mitt i nord led så ille under Olav Griske.

Kan hende var det fordi jeg trengte å ha annet å vende tankene mine mot, at jeg satte i gang byggingen av storskeiden min allerede sommeren etter slaget mot Knut. Jeg grunnet lenge over dette den vinteren, og tok mennene mine til råds, for jeg hadde alltid ment at det var klokere å dra ut i skip som ikke røpet hvorhen høvdingen befant seg. Om jeg sto om bord i en av flere skeider, kunne ikke mine mange fiender vite hvilken jeg befant meg i. Men kanskje var det nå slik at jeg ikke lenger ønsket å stå så stille gjennom fienders farvann. Og Sigrid sa til meg, en kveld utpå senvinteren, da jeg sto i døråpningen og hørte smeltevannet dryppe fra takskjegget, at jeg skulle sende Valp og noen karer av sted i sleder nå mens snøen ennå lå, og med seg skulle han ha godt med sølv. Så kunne bøndene der nede hogge rake trær for oss, og ro dem opp elven så snart isen gikk.

Jeg kalte skipet Vingur etter hesten min, for jeg savnet ham ofte og tenkte at det ville være godt å minnes ham slik. Navnet risset jeg med gode runer i kjølbjelken, og jeg lot volven smøre runene med blod og galdre over både skip og seil. Ægir skulle skyve dette skroget, Njord skulle bringe velstand til oss i hver en havn vi gikk inn i, og Odin skulle stå blant mannskapet når vi stevnet mot strid.

Det skulle ta oss to år å bygge Vingur, og om jeg ikke hadde andre plikter, sto jeg selv med bilen og dragkniven, og jeg var i smien og hamret ut nagler og beslag. Vi kjøpte hvalbarder og fikk satt en skokk med venderkvinner i gang med å spinne tråd og veve seil; de fikk sitte i høvdinghallen, som var den eneste bygningen stor nok til å romme lengden av råseilet. Og ikke skulle jeg bare ha ett seil, men to. Om vi befant oss i slag og ild tok seilet, ville jeg ha et annet under dekk, klart til å bindes til råbommen.

Ferdafolket og handelsmennene som gjestet oss i de årene, fikk bevitne byggingen, og gjetord gikk det nok om det mektige skipet høvdingen i Jomsborg ville legge ut i. Det var tretti bånd, eller spant som noen folk kaller det, og i hvert rom hadde vi ett årepar, med to mann på hver åre. Rommene var også en armlengde lengre enn det som var vanlig å se på den tiden. For jeg ville ha en mann med langøks eller spyd i hvert rom, og han skulle ha plass til å bruke våpenet sitt. Rælingen lot jeg bygge brysthøy, slik at mennene lett skulle kunne huke seg ned og finne dekning for piler og spyd, og dekket lot jeg bygges i to lag, med skinn imellom, slik at det skulle bli tett og tørt nedenunder. Fribordet lot jeg bygges vidt, slik at skipet skulle ha noe å legge seg på når vinden skjøv det over på siden, og høyt lot jeg det være, så høyt at du kunne stå under dekk uten å måtte bøye nakken. Jeg fikk hentet en ask som vinden blåste over ende med røtter og det hele den første vinteren, med hester trakk vi den til elvebredden, der vi renhogde røttene og satte dem ned på kjølbjelken. Selveste Yggdrasil var det som skulle bære seil for oss, mumlet Ogga da.

 

Svartsinnet som ofte plaget meg, truet meg stadig i de årene. Jeg savnet sønnen min, og jeg plagdes svært av at jeg ikke hadde forutsett drapet på kvinnen hans og barnet, men Sigrid var hos meg og lot meg ikke gripes av de tankene for lenge. «Du skal ikke klandre deg selv,» sa hun. «Odin heter du ikke, gjør du vel?» Nei, ikke var jeg vel Allfader, som hadde sett alt som skal skje. Jeg kunne likevel ikke legge bort vissheten om at jeg hadde sviktet, men Sigrid så til at jeg holdt meg opptatt med pliktene mine, og med skipsbyggingen. Jeg var også over havet to ganger det første året, både om våren og utpå høsten dro vi over Nordsjøen og gjestet Ravntor og bror min hos skottekongen Malcolm. Den første gangen seilte vi også sørover langs kysten der, og bare en dags ferd innenfor en trangfjord noe nord for grensen mot Knuts land hadde Ravntor nå en gård, med gårdsfolk og buskap og en vid utmark som han fikk råde over som han ville. Like øst for ham, et dags ritt innenfor, hadde Bjørn og Frøydis sine marker, hvor de var blitt tildelt en skokk kyr av skottekongen. De hadde ingen egen gård, kun en steinhytte hvor folket som voktet kyrne holdt til. Men Ravntor huset dem, og gårdsfolket der sørget godt for dem alle, og et gilde ble holdt for oss da vi var der, det var godt med både korn og kjøtt selv om det ennå var tidlig på våren da vi kom dit.

Den andre vinteren, under Ylirs måne, sendte Kampfar meg et syn, skjønt jeg ikke forsto det før budskapet nådde oss. Jeg så ham da mørket hadde senket seg på årets korteste dag. Vi drakk i hallen da, nå begynte dagene da vetter og gjenferd ville stryke om husveggene, dagene da mødre må vokte ungene sine godt, slik at de ikke blir trukket ned gjennom torven av mørkevetter. En gammel mann kom inn i hallen, en vid hatt bar han, og det ene øyet manglet. Han sto først ved blotstokken, der Odins ansikt var skåret inn, før han kom frem til ildgropen. Jeg satt i høysetet mitt, med Sigrid ved min side, like på den andre siden av den avlange ildmørjen, og Odin stirret på meg med det ene øyet sitt. «Nå skal du se det,» sa han. «Og så skal det igjen ta til.»

Jeg grep kruset mitt da, for jeg var nok allerede noe øltung og ville skåle for Allfader som gjestet oss, jeg forsto ikke at han var et syn, og et syn bare for meg. Og mest som jeg grep kruset, var han borte.

 

Vi skulle blote godt den julen, jeg husker det ennå. Folk fra både dansk, norsk, svensk og engelsk farvann gjestet oss, og gaver hadde de alle. Ringer av gull og sølv skulle vises frem for meg, og djerve løfter om å støtte oss i kampen mot Olav ble gitt, og han ble spottet med navnene Digre og Grenske, folk visste at jeg likte det godt. Mange var de som husket årene da jeg satt som herse i Viken, og de husket det som en god tid. Ikke var jeg grådig med skatteinnkrevingen, og jeg hadde hjulpet folket da hunger grep landet. Det ble jeg fortsatt husket for.

Vi skulle blote for Odin og for sønnene hans, men også for Frøy og Frøya og faren deres, og mange var de som ba meg komme om bord og smøre mjød eller blod på masten deres før de igjen skulle legge ut. Jeg nikket til det, klokt var det å blote for vanene òg. Volven ville be ferdamennene dryppe blod i vannet før de la ut, gunstig var det å blote for Ægir. Hun skulle også få blote på skipsdekkene, det sømmet seg ikke for høvdingen å være blotkar for fremmedfolk.

Ogga, Bjørnar og jeg red ut på dagen før juleblotet, det strøk en mild vind over åsen og bøkene fektet med grenene sine  og raslet med det visne løvet. Ulfhednaren hadde blitt en god mann å ha ved seg. Klok var han, klokere enn noen mann jeg hadde kjent. Med bror min i tjeneste hos skottekongen, trengte jeg gode menn ved meg. Vi red bortetter åsen, og stanset så ved skogshovet og øynet gudestokkene der. Så pekte Bjørnar ut mot odden og fortsatte, og vi fulgte etter bortover stien, helt til vi kom til enden av åsen. Her sank land i hav, foran oss lå den sunkne halvøya der Jomsborg befant seg den gangen Vagn rådde. Uvær og strømninger hadde nå revet bygningene over ende, men ennå kunne du skimte mønet på høvdinghallen i overflaten der ute.

Vi satt der en stund, vi tre. Ogga mumlet om at dagene var begynt å bli lengre, han kunne sanse det allerede. Vi tente i en bålgrop der på stranden og drakk av lærflaskene våre, og Ogga rugget på seg i ulvehammen sin og strøk seg over den sorte pannen og nesen, og nedover skjegget. «Godt skal det bli å se vårsolen igjen,» sa han. «Vintrene er blitt mange for knoklene mine, det verker i dem når kulden griper om meg.»

Jeg svarte ham at det knakte i mine også, hver morgen var det slik. Jeg hadde levd gjennom førti vintre nå, og denne skulle jeg nok kjenne godt i det vonde benet mitt.

«Åsa-Tor brøt med henne,» lød det fra Ogga. «En gammel kjerring. Ikke kunne han vinne den kampen. Det kan ingen.»

Jeg nikket til det. Ingen kunne vinne mot tiden. Ingen kunne stanse alderdommen. Men ingen mann skal klage over å bli eldre, når han ser sønnene sine bli menn. Slike ord ville vært nidingaktige og usle. Og Ravntor der på den andre siden av havet var nå nitten år gammel, og Bjørnar ville snart fylle sytten. Ikke lenger var de barn, ikke lenger var de gutter. De var menn nå, og kan hende klagde jeg min nød, og særlig så om jeg hadde drukket for mye, over at Ravntor hadde dratt fra meg, men jeg hadde jo ennå Bjørnar ved meg, og han var trofast og dugelig på alle måter.

«Vi skal takke Odin i kveld,» sa jeg. «Og vi skal takke Frøya også, og åsynjene.»

Ogga nikket til det.

 

Det ble drukket godt under juleblotet det året. Brageskåler ble fremsagt, og volven fikk remje om åsynjer og vetter og fienders ulykke. Jeg satt i høysetet, Sigrid satt ved min side i sitt, og gjestene kom frem ved ildgropen og snakket om uro og hardt styre i England, Knut hadde vist seg å være en like hardhendt konge som Ethelred før ham. Vi drakk for fienders ulykke og for seier i slagene som ville komme, og vi drakk for våre guder og kvinner og for fruktbarhet. Godt var det juleblotet, det sa mange av karene til meg i dagene etter, men jeg hadde en bekymring i meg den natten som jeg ikke klarte å riste av meg, og ikke ville jeg heller drikke den vekk. Jeg husket nidhogget, og jeg klandret meg selv for det. Sigrid spurte meg om det var drapene som tynget meg. Var det Ylva og barnet jeg tenkte på? Jeg mumlet vel til svar at jeg tenkte på dem hver dag. Drapene på Ravntors kvinne og barnet deres hang over meg, og enda mer når det ble snakket om. Men det var en annen slags uro i meg den natten, en uro jeg ikke skulle begripe før morgenen etter. For da volven hadde remjet seg ferdig, da alle brageskåler var fremsagt og alle gaver var blitt vist frem, ble jeg svært søvnig. Jeg kunne ikke gå fra blotet, ikke mens mennene drakk og strengespillerne spilte, så jeg sovnet isteden i høysetet. Og kanskje sov jeg ikke svært lenge der jeg satt, men en drøm kom til meg der. Jeg så en mann stå ved enden av en skinnende bro. Bred over akslene var han, grå i hår og skjegg. Så trådte han ut på broen, og ut i selve himmelen gikk han, og under ham kunne jeg se skoger og fjell og hav. Og mest som han gikk der, ble alderdommen strøket av ham. Ikke lenger var han bøyd i ryggen, nå rettet han seg opp og håret hans var ikke lenger grått, men nesten sort. Rynkene ble strøket av fjeset hans, jeg skimtet de spissfilte tennene idet et smil bredte seg over ansiktet. Over Bifrost dro han, den gamle jomsvikingen.

 

Et godt blot. Våre gjester fikk mildvær i dagene etter, og ennå hadde ikke isen lagt seg i elven som ledet fra innsjøen og ut til havet. Danene og sveene, nordmennene og sakserne dro alle av sted i dagene etter, nå med sølv i kistene og dekkene fri for øl, skinn, blestret jern og alt det andre de hadde solgt oss. Den enøyde volven vår sto bak brystvernet og så ferdafolket av gårde. Hun mumlet til seg selv og snakket siden med Ulf Røde, sakseren kom til meg og kunne fortelle at enda et skip skulle komme inn bak palisaden nede i elven, det hadde volven fortalt ham. Til det mannskapet burde jeg spare godt øl, for de ville ha bud fra gamle kjente.

Det gjorde meg urolig å høre slikt. Jeg grublet over de ordene i dagene etter juleblotet, og Sigrid gikk til Ulf og ba ham holde volvepratet for seg selv, det var ikke godt for meg. Om det så ville komme flere gjester mens elven ennå var farbar, var det vel ikke så underlig. Og heller var det vel ikke så vanskelig å spå slikt, det kom jo stadig handelsfolk til oss, og de som ankom på denne tiden av året hadde vel også til hensikt å få bli værende til våren. Et godt sted var Jomsborg for den som hadde fiender i farvannene der ute. Her var vi trygge som ravnen i redet sitt. Her kunne du lene ryggen tilbake og strekke føttene frem mot ildgropen. Her ville du verken fryse eller sulte, for Torstein Jarl var kjent som en god høvding for mennene sine, og en god vert for gjestefolk.

 

Det falt snø en håndfull dager etter blotdagene, og jeg husker at jeg ba Arnur få gjort klar noen sleder. Vi hadde ulv ute på åsen vår nå, de hadde trukket nordover fra det vendiske innlandet og jaget viltet der. Dette ville mange av karene ha slutt på, men jeg ville ikke la verken pil eller spyd treffe ulvene. Ogga Bek var også svært arg på de jaktlystne karene, og lovte at han ville gyve løs på den som dro ut i skogen og jaget ulv. «De er brødrene mine,» mumlet han, og ristet på ulvehammen han nå hadde kastet om skuldrene sine. «Og hevn må jeg kreve, om noen dreper brorfolk.»

Underlige ville kanskje de ordene vært for mange, for om han ikke selv hadde jaget ulv og flådd skinnet av den, måtte han vel ha kjøpt det? Alle karene i ulfhedinen bar ulveham i kamp. Men Ogga Bek ville fortelle deg om ulven som ga ham hammen sin, om du spurte ham og han anså deg for å være en frende. Han hadde lyttet til ulene i en månetid og den neste, det var inne i skogene i det indre av Viken, nord for elven Osen, oppe i åsene der. Alene var Ogga, ung og rastløs var han, jaget av både minner og fiender. Men ulven, den var alene som ham, og den ulte til ham om vinden i de høstgylne eikene og om et liv som snart skulle ta slutt. Og Ogga, han ulte tilbake til sin gamle bror. Og så, en morgen da tåken lå som et tynt sjal over skogbunnen, kom han over den gamle. Han la hånden på ulvekroppen, han kjente varmen i pelsen og hjertet som banket. Mager var hans bror, alene var han. «Jeg er flokken din nå,» sa Ogga da, og da trakk ulven pusten svært dypt, før den slapp den ut og lot livet drive av sted med tåken. Og Ogga trakk beltekniven og flådde hammen av den døde.

Vi dro ikke ut med sleder, snøen la seg ikke dyp nok. Men Ogga, Arnur, Bjørnar og jeg red ut med Torleif Skald og noen andre karer, og vi sporet ulvene omkring på nordsiden av åsen hele den dagen. Her hadde de jaget noen villsvin, men ingen drap hadde skjedd, svinene hadde vendt seg mot dem nede i en eikelund der og ulvene hadde vel tenkt at det var lettere bytte å finne annet sted. Så de hadde sprunget østover, mot Wolin, og rakt over broen der. Men de skulle nok komme tilbake, og selv om de mente at villsvinene var for harde å få has på nå, ville det trolig stille seg annerledes når vinteren hadde lagt seg over landet og snøen inne i de vendiske skogene var dyp og gjorde jakten vanskelig. Da ville flokken vende tilbake. Men vi ville henge opp rangler i trærne, det var Torleif Skald som mente det ville skremme ulvene vekk. Og jeg nikket vel til det. Torleif kunne henge opp både rangler og skrekkmasker om han mente det ville holde ulvene vekk fra viltet vårt.

 

Fem dager senere ankom et skip fra Tønsberg, og om bord hadde de både silke og mjød. Det var varer for fintfolk og storkarer, mente de. En gråskjegg med to sønner sto ved ildgropen i hallen den kvelden og fortalte om Olavs skrekkvelde, om ‘gjestene’ som fór rundt og om hvor hard Ragnar Hardevett, som Olav hadde satt inn som lendmann i Viken, var med skatteinnkrevingen. Laugene ville støtte meg, mente gråskjeggen, om jeg gjorde alvor av planene mine. Storbøndene både på vest- og østsiden av fjorden husket meg som en god herse, og de ville stille seg bak meg om jeg ledet jomsvikingene nordover for å jage olavsmennene ut av landet.

Jeg nikket til de ordene. Sant var det at jeg hadde lovet å drepe Olav. Og jeg hadde gjentatt det løftet under juleblotet, da mennene fremsa brageløftene sine. Men ennå var ikke tiden inne. Vi trengte støtte fra både Erling Skjalgsson og høvdingene i Trøndelag og nordenfor, og vi trengte støtte fra Eirik Jarl i England. De ville alle stille seg bak et opprør, og sende skip og menn med, men alle ville de vente til opprøret hadde begynt. Ingen ville være den første til å trekke sverdet, og om sant skulle sies, stolte jeg ikke nok på noen av dem til selv å gjøre det. Og alene var selv ikke jomsvikingene sterke nok til å ta hele norskekysten og innlandsbygdene, og jage alt olavspakket ut i sjøen.

Om jeg bare kunne galdret mot i hersene og jarlene der i nord og vest … Om de bare kunne hørt valkyrjene hviske om benkeplassene som ble holdt av til dem i Valhall … De ville sendt bud til meg da, og bedt om at Jomsborgs raske skip sto nordover og sluttet seg til flåten de allerede hadde samlet. Men de ville vente, stormennene. Og helst ville de vel at høvdingen i Jomsborg skjøt den første pilen, istedenfor å sende dem hærpil og be om støtte i kampen.

Jeg pintes av dette. Tankene om hevnplikten min og om landet som var blitt stjålet fra meg kunne vekke meg om nettene og brenne bak skallen som en grusom bakrus. Da gikk jeg ofte ut, for bare den svale vinden mellom bøketrærne på åsen syntes å mildne smerten. Tidvis sto jeg bak brystvernet og skuet ned mot skipene våre, som lå rekke mot rekke bakenfor palisaden i elven, og jeg så elven, skimrende som sølv, nedover mot innsjøen gikk den, og jeg så skogen, så sort som selveste Ginnungagap, den evige, endeløse skogen som strakte seg sørover, inn i Vendland og mot fjerne fjell og sletter, helt til Miklagard og sørhavet. Jeg kunne lukke øynene mens jeg sto slik, og noen ganger var det mest som jeg kunne høre åtte hovers hamring mot marken. Så rask var den rytmen, mest var den som en volves slag mot trommen like før hun stupte inn i galderen. Over elven sprang Sleipner, inn i skogene, over fjellene og like ut i himmelen. Men jeg ble stående, jeg ble værende, som smidd til plattformen under føttene mine. Hevnplikt. Høvdingplikt. Mine plikter som husbond, mine plikter som far; jeg var låst til så mangt og ville ingen frihet finne før valkyrjene løftet meg opp fra slagmarken.

Bjørnar kom ut til meg den kvelden. «Mor sier du må komme,» sa han. «Det er helt i mjød til deg.»

Jeg nikket. Det sømmet seg ikke at høvdingen sto ute og skuet slik. Ennå var kvelden ung, jeg kunne skimte ildmørjen glimte over åsen i vest. Så jeg fulgte med Bjørnar inn, bredakslet og langhåret gikk han foran meg der over plassen og inn i hallen, hvor Torleif Skald nå hadde stilt seg ved ildgropen med hånden på det flettede skjegget sitt. Han kremtet idet jeg gikk forbi, støttet seg til spydet og ristet ølrusen av seg, og idet jeg dumpet ned i høysetet og grep om mjødkruset, satte han i gang med beretningen sin. Torleif hadde hørt mangt om Halvor og talegavene hans, og håpet å bli ansett som en like god kveder. «Om visdom skal jeg tale,» sa han. «For det er visdom som skiller en god høvding fra en udugelig en. Mer så enn krigslyst og stridsløfter.» Det ble nikket til dette blant bordene, og mennene løftet krusene og drakk. Karene fra Tønsberg satt ved et av bordene nede ved døren, og siden hallen var både lang og bred og oljelampene bare kunne lyse opp midtgangen og noen av bordene, skimtet jeg dem bare så vidt. Men de fikk nok med seg hva Torleif sa, for det var tyst i hallen nå. Og Torleif fortsatte med kvedingen, og nå fulgte gode vers om krigen mellom vanene og æsene, og om freden de fant. Men gisler skulle de utveksle, to til hver leir. Så gisler ble sendt, og æsene sendte Høne og Mime, men vanene fant snart ut at de to ikke var ekte æser. Høne var galdret til mann av en høne, og Mime var en jotne. Så vanene hogg hodet av Mime og sendte det tilbake til æsene. Men Odin tok hodet og salvet det, og han sang mektig galder over det og fikk livet tilbake til Mime. For Mime var den viseste av alle, og Odin ønsket å ha ham som rådgiver. Ved Mimes brønn hadde Odin vekslet inn det ene øyet sitt. For det hadde han fått drikke av brønnen og fått smake en visdom så diger at den ikke kunne begripes av vanlige dødelige menn, og heller ikke av vaner og æser. Og nå skulle Mime få drikke av brønnen hver dag, selveste Gjallarhorn skulle fylles med det vannet og settes til munnen hans. Og fra Mimes munn skulle Odin få høre Mimes visdom.

God var Torleifs kveding den kvelden. Mektige var versene hans. Vi skålte for ham, og vi skålte for Allfader og Allfaders offer ved brønnen. Også tønsbæringene skålte. Om de var kristenfolk eller ikke, vet jeg ikke, men de visste vel bedre enn å mumle om Hvite-Krist der i Jomsborg. Etter kvedingen åt vi, det var villsvin på stekespiddene. Vi skulle kjennes som gode verter, vi jomsvikingene, og jeg lovte tønsbæringene at de så visst skulle få Jomsborgs støtte når tiden var kommet for å dra nordover og ta landet tilbake.

 

To kongers blod på dine hender … Jeg så volven stå der foran meg. Flammene sto opp fra ildgropen og rammet henne inn. Slik jeg hadde drept Olav Tryggvason, skulle jeg drepe Olav Haraldsson. Slik øksen min hadde brutt kongens forsvar og gitt ham banehogg, skulle den også være det siste Olav Digre kjente. Mest kjente jeg økseskaftet i nevene, og kamplarmen omkring meg. Men brått våknet jeg til. Jeg hadde sovnet i høysetet, og nå lød det i et hornstøt nede fra havnen, og straks lød det også horn fra palisaden.

«Hvem kan det være så sent?» Winabave kom opp til meg og myste mot døren. Det ble ikke varslet slik når skip ankom i dagslys. «De må ha fått tidevannet imot seg,» mente skrælingen.

Jeg nikket. Tidevann og vind kunne ha forsinket dem. Kan hende hadde de ikke stort nok mannskap til å bemanne årene.

Noen av karene tumlet ut. De ville vel klyve opp bak brystvernet og se om det gikk an å skimte hva slags skip som ankom. Selv ble jeg sittende. Jeg så på Sigrid, som satt i høysetet ved siden av meg. De røde lokkene hennes syntes mest som ild nå, med skjæret fra flammene i seg. «Hvem kan det være,» sa jeg stille, «som kommer så sent?»

Hun svarte ikke. Hånden hennes la seg på min. Begge fryktet vi det samme. Om det var slik hast med å nå oss, at de hadde lagt av sted så sent mot midtvinteren og gått opp elven mot Jomsborg i nattemørket, var det enten med bud om krig eller dødsfall. Alt annet kunne ha ventet.

Det tok ikke lang tid før ferdafolket trådte inn i hallen. De var kledd i lodne ullkofter og hadde pelsluer på hodet, et par av dem bar fortsatt skinnhyre. Seks karer var det. Hår og skjegg var bustet på dem alle, mest hadde de fortsatt saltvann i fjeset. De så ut til å ha vært om bord en god stund. Ogga kom opp til meg nå, og stilte seg ved høysetet. Torleif Skald kom ut ved ildstedet igjen og kremtet. «Kom hit og si frem navnene deres. Fortell oss hvor dere kommer fra og hva slags ærend dere er her i.»

De seks kom opp i midtgangen mellom bordene og sto så ved ildgropens høyre side, Torleif øynet dem fra den venstre. En av de seks var eldre enn de andre, så det ut til. Han var hvit i skjegget, og nå tok han av seg skinnluen og blottet en bar isse. «Jeg er Torkel Gamle, sønn av Gudmund og far til Torkel Unge som er blant mennene mine her.» Han veivet armen bakenfor seg, og en av karene der tok av seg luen slik faren hadde gjort, og klødde seg hastig i luggen. «Jeg kommer til deg, Torstein Jarl, med bud fra Bue Sigurdsson, sønn av Sigurd Buesson.»

Torkel kremtet og la flathånden ned under kulemagen, mest som han ville sette den ned bak beltet, men beltet var tatt av ham, koften hang løst. Det hadde nok hengt et sverd i det beltet, og karene mine tok våpnene fra alt fremmedfolk før de fikk komme inn i festningen.

«Si frem budet ditt,» sa jeg, skjønt jeg allerede ante hva han var kommet for å si. At Sigurds sønn hadde sendt mennene ut, fortalte meg alt jeg trengte å vite. Jeg visste for øvrig ikke engang at Sigurd hadde en sønn, men det brydde meg lite nå. De kunne satt seg ned nå, disse mennene, og latt ordene hvile. Jeg forsto allerede hva slags budskap de kom med.

«Bue ber jomsvikingene i gravøl,» sa Torkel Gamle. «For Sigurd Buesson, jarl av Mercia, er død.»

Det lød en hvisken blant bordene. Sigurd Buesson var en av de mest navngjetne jomsvikingene som noensinne hadde levd. Det var han som hadde sittet djerv på tømmerstokken da Eirik Jarl lot krigsfanger henrette, og det var han som hadde rykket seg fremover da øksen falt, og på det viset spart livet sitt.

Jeg fant først ingen ord. Jeg grep kruset mitt og lot blikket hvile i ilden. Ogga trådte frem da. Ulfhednaren løftet neven og utropte en skål for Sigurd, og mennene løftet krusene og drakk. Jeg drakk også, men alt jeg kunne tenke på, var at vi nå hadde mistet enda en forbundsfelle.

Det ble drukket, og så skålt igjen, for Torleif Skald mente det også skulle skåles for sønnen, som vi jo hadde hørt lite om. Det var å håpe at han var en like djerv og voldsom mann som faren, sa Torleif. Det ble nikket blant bordene da.

Så senket stillheten seg i hallen igjen. «Hvordan døde han?» spurte jeg.

Torkel Gamle strøk seg nedover skjegget og nikket for seg selv. «Det sies om de største krigerne at de er dømt til å dø på sotteseng. Og det trodde også jarlen min at han var dømt til. ‘Stikk meg med spyd,’ pleide han å si meg. For han ville ikke reise til Helheim som en niding. Men han døde verken i strid eller i sotteseng, Torstein Jarl. Han falt av hesten. Han levde en dag etter det, men døden var i ham. Han ble tatt herfra av en valkyrje. Vi kunne alle kjenne nærværet hennes da han døde.»

Igjen ble det skålt blant bordene. Sigurd Buesson satt hos Kampfar i den gylne hallen, og få menn fortjente benkeplassen sin der mer enn ham.

Sigrid strøk håret tilbake fra pannen og så på meg, men da jeg ikke sa noe, tok hun ordet for meg. «Når skal gravølet drikkes?»

«Til våren,» sa Torkel Gamle. «Ikke skal vi be frendefolk legge ut nå, når elvene kan fryse igjen bak dem. Men Sigurds kropp vil vente i haugen sin, og han skal se ned på oss fra Kampfars hall når vi drikker til hans ære. Kanskje får han falkeham av Frøya og svever over oss når vi sier frem navnet hans og brageløftene våre.»

Det var gode ord. Vi nikket til dem, og Arnur løftet kruset og utropte enda en skål. Drikkes skulle det for den gamle jomsvikingen, og det under vårsolen.

«Vi vil reise til Mercia til våren,» sa jeg. «Jeg vil legge ut herfra med storskeiden min og menn som kjente Sigurd. Det er ordene du kan ta med tilbake til sønnen hans.»

Torkel nikket til det, men kremtet deretter og sa at det ikke ble nødvendig å reise inn til Mercia. «Sigurd hadde noe land i nordre Bretland, eller Wales som mange nå kaller det. Men da faren døde, forlot sønnen det og dro ut til Krokøya. Det er der gravølet skal holdes, og der er Sigurd også lagt i haug. Bedre var det å legge haugen hvor faren kan skue ut over sjøen, mente Bue. Han var ikke lykkelig i innlandet, Sigurd.»

Vi grunnet over disse ordene. Om Krokøya hadde vi hørt ord, den lå helt ytterst mot Irskesjøen og mange daner og nordmenn hadde bosatt seg der. Godt åkerland var det, og øya var flat som et skjold, hadde vi fått høre.

«Bue ber om at folket kaster anker ved vårjevndøgn,» sa Torkel. «Under Enmånen skal Nordsjøen kjenne daners og nordmenns årer, og ølet skal være gjæret ferdig og klart.»

«Så skal vi legge ut under Enmånen,» sa jeg. «Om da elveisen har drevet vekk.»

Torkel nikket til det, takket for ordene mine og spurte så om det var benkeplass til ham og mennene hans, for de var sultne nå, og mannskapet nede i skeiden var kalde. Jeg ba ham få mannskapet opp. Det skulle ikke stå på gjestfrihet, særlig ikke når det gjaldt Sigurd Buessons menn.

 

Det ble en lang kveld for karene i hallen. Mange var de som ville høre om sønnen til Sigurd. Det hadde ikke vært særlig kjent at Sigurd hadde barn, men Torkel kunne fortelle oss at han så visst hadde det. Bue var sønn av en kvinne Sigurd hadde hentet seg langt i øst, inne i elvene i Rus. Og han var den Sigurd hadde stolt mest på, og skjenket alle sine rikdommer og alt sitt land. Om landet måtte det sies at selv om Sigurd hadde vært jarl, hadde Knut ikke ønsket ham som hersker i noe innland. Derfor hadde Sigurd måttet se Mercia tapt, Knut hadde andre menn som han heller ville ha inn som alder- og lendmenn der.

Om sønnen kunne det sies at han var både klok og rettferdig. Han var tjue vintre nå, og hadde allerede tatt seg en kone, en god kvinne av sakserætt. Hun hadde nå gitt Bue en sønn, han het Sigurd som farfaren. Vi ville bli tatt godt imot hos Bue, mente Torkel. Sigurd hadde ofte snakket med gode ord om meg og broren min, og det hadde plaget ham at han var blitt så tynget ned med plikter i vest, for han hadde lengtet etter brorskapet.

Gode ord var det å få høre. En god mann hadde Sigurd Buesson vært. Jeg ble sittende den kvelden, når mennene var blitt drukne og taglharpemannen dro lange toner over strengene, med minner om ungdomsårene mine der i Jomsborg ble jeg sittende. Jeg husket Sigurd Buesson som en diger mann, og først hadde han skremt meg med de spissfilte tennene og den digre, arrete kroppen sin. Jeg syntes å huske at det var han som hadde stått naken og tygd på en løk ute foran langhuset der han og noen andre karer holdt til; å dra rundt med løk og rotknoller til husene var en av pliktene mine den gangen. Senere kom år med landflyktighet, år da vi tjente som væringer, og Sigurd dro ut og herjet, og vi så ham aldri igjen. Vi fikk høre at han hadde fått land i Mercia, og ofte ble det sagt at det var han som hersket der. Min bror kjempet mot ham, tvunget til strid den gangen Frøydis ble holdt som gissel av Ethelred. Noen ville kanskje sagt at jeg burde vist Torkel og mennene hans ut av den grunnen, og at gravølet var et forsøk på å få has på oss. Sannelig ville de tankene plage meg i de lange kveldene som skulle komme, men enn så lenge kjente jeg ingen slike mistanker.

